Document ID: 32014R0741

REGOLAMENT TA' IMPLIMENTAZZJONI TAL-KUMMISSJONI (UE) Nru 741/2014
tat-8 ta' Lulju 2014
li jemenda r-Regolament (KE) Nru 26/2004 dwar ir-reġistru tal-flotta tas-sajd tal-Komunità
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 1380/2013 tal-Parlament Ewropew u tal-Kunsill tal-11 ta' Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (1), u b'mod partikolari l-Artikolu 24(4) tiegħu,
Billi:
(1)
Ir-Regolament tal-Kummissjoni (KE) Nru 26/2004 (2) jistabbilixxi, fost l-oħrajn, l-obbligi tal-Istati Membri rigward it-trażmissjoni ta' dejta dwar il-karatteristiċi u l-attività tal-bastimenti mir-reġistri nazzjonali tagħhom lill-Kummissjoni.
(2)
Biex ikun garantit trasferiment preċiż u effiċjenti tad-dejta ta' dawk il-flotot, huwa xieraq li jiġi aġġornat l-Anness I tar-Regolament (KE) Nru 26/2004 fir-rigward tal-kodiċijiet tal-pajjiżi, il-kodiċijiet għall-irkapti tas-sajd u l-kodiċijiet tas-segmentazzjoni tal-flotot li għandhom jintużaw għat-trażmissjoni ta' dejta ta' dan it-tip.
(3)
Hija meħtieġa dispożizzjoni dwar tabella tal-kodiċijiet tal-pajjiżi sabiex tiġi ffaċilitata t-trażmissjoni tad-dejta skont l-Artikoli 6 u 8 tar-Regolament (KE) Nru 26/2004.
(4)
Wara l-adeżjoni tal-Kroazja, huwa meħtieġ li tiġi aġġornata t-Tabella 3 tal-Anness I tar-Regolament (KE) Nru 26/2004 dwar il-kodiċijiet għall-irkapti tas-sajd billi tiddaħħal kodiċi għal “ħarpun” li jintuża fil-flotta Kroata bħala rkaptu tas-sajd prinċipali jew sekondarju.
(5)
It-Tabella 5 tal-Anness I tar-Regolament (KE) Nru 26/2004 għandha tiġi aġġornata billi jiddaħħlu ċerti kodiċijiet tas-segmenti tal-flotot għar-reġjuni l-aktar imbiegħda minħabba li r-Regolament tal-Kummissjoni (KE) Nru 2104/2004 (3), li kien jipprevedi dawk il-kodiċijiet, m'għadux fis-seħħ wara li tħassar ir-Regolament tal-Kunsill (KE) Nru 639/2004 (4). Għall-finijiet taċ-ċarezza, huwa xieraq ukoll li jiżdiedu kodiċijiet ġodda tas-segmentazzjoni tal-flotot għall-Majott.
(6)
Għalhekk, ir-Regolament (KE) Nru 26/2004 għandu jiġi emendat skont dan.
(7)
Il-miżuri previsti f'dan ir-Regolament huma skont l-opinjoni tal-Kumitat għas-Sajd u l-Akkwakultura,
ADOTTAT DAN IR-REGOLAMENT:
Artikolu 1
L-Anness I tar-Regolament (KE) Nru 26/2004 qed jiġi emendat skont l-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ fl-għaxar jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-8 ta' Lulju 2014.

Labels: 19
6
12
18
15